钦定古今图书集成/理学汇编/学行典/第206卷 > 夏默
## 钦定古今图书集成/理学汇编/学行典/第206卷 > 夏默

按《休宁县志》：“夏默，号简斋，父高富，寝疾不解衣者半
年。父卒三年，哀恸，同舍不忍闻。夜病喘，母忧之，因吞
声饮喘以慰母心。及客淮，母在家，病革，忽起曰：‘儿至
矣’。翼日，默果至，若心动驰归者。仲兄客临清，得狂疾，
默冒风雪驰赴侍疾，调护致之，生还，又脱仲弟于难。
弟钤病且死，托以所遗八百金，默为经纪其丧，馀还”
其家，无所私。徐太守有事齐云山神，令陈以默董事，
厉声曰：“治世听于人，俗多谄，奈何自上导乎？”令善其
言而止。及修学成梁，捐赀弗后。居常每语人曰：“阴德
者，人不知而为之者，知而为之非德，为而求知非阴。”
郭学士以为名言。尝泛黄河，舟没复起，中一人跃而
前稽颡曰：“夜梦老人云，若辈分俱死”水，赖夏善士以
免。同舟因哄起罗拜。客楚五年，忽梦人趋之归。比归，
适内子汪，疾革，浃旬殁。默曰：“我且同穴。”越数日而终，
年六十七。